100-åring gifter seg: – Herregud, han er så god til å kysse!
Krigsveteran Harold Terens (100) markerer D-dagen med bryllup i Normandie. Amerikanerens utkårede er hans 96-årige forlovede Jeanne Swerlin. Bryllupet skal holdes i en by nær strendene der amerikanske styrker gikk i land under de alliertes hemmelige invasjon i Frankrike under andre verdenskrig, skriver nyhetsbyrået AP. D-dagen 6. juni 1944 ble vendepunktet i krigen og frigjorde Frankrike fra tysk okkupasjon. Harold Terens var 20 år gammel og korporal i det amerikanske flyvåpenet under invasjonen. I juni skal han hedres på fransk jord som del av 80-årsmarkeringen av landets frigjøring fra nazistene. De godt voksne turtelduene har vært kjærester siden 2021. – Jeg elsker denne jenta, hun er spesiell, sier Terens. Danseløver Den energiske og sosiale krigsveteranen elsker å danse, melder AP.  Hundreåringen setter på «Uptown Funk» av Mark Ronson og Bruno Mars under intervjuet før han og Swerlin svinger seg til tonene som tenåringer. – Han er en fantastisk kar, virkelig strålende. Han elsker meg høyt og sier det til meg, sier Swerlin. –Og herregud, han er så god til å kysse! Det forelskede paret – som begge mistet sine tidligere ektefeller – kommer fra New York City. Han vokste opp i bydelen Bronx, mens hun er fra Brooklyn. Opplevde krigen i hver sin verdensdel Verdenskrigen opplevde de høyst ulikt:  Swerlin var high school-elev og gikk på date med soldater som ga henne suvenirer fra Europa for å imponere.. Terens vervet seg på sin side som soldat i 1942 og ble skippet til Storbritannia i 1943 der han jobbet i luftforsvaret. Alle pilotene tilknyttet flyet han jobbet med ble drept i krigen. – Jeg elsket de karene. De var unge menn. Gjennomsnittsalderen var 26, forteller han. Under D-dagen hjalp Terens til med å reparere flyene som vendte tilbake til Storbritannia slik at de kunne sendes tilbake i kamp i Frankrike. Han hevder at halvparten av kompaniets piloter døde den dagen. Selv dro han til Frankrike tolv dager senere og hjalp til med å transportere tyske fanger og amerikanske tidligere krigsfanger til England. Han forteller at de tyske soldatene virket glade over å ha blitt tatt til fange, fordi det betydde at de ville overleve krigen. Amerikanerne skal derimot ha vært traumatiserte og nedkjørte etter tiden i fangenskap, ifølge krigsveteranen. – De var reaksjonsløse, minnes Harold Terens. Ignorerte sin utkårede Han giftet seg med sin første kone Thelma i 1948 og fikk to døtre og en sønn. Paret bodde i New York før de ble pensjonister i Florida til Thelma døde i 2018. Da hadde paret vært gift i 70 år. Swerlin giftet seg som 21-åring og fikk to jenter og en gutt før hun ble enke i 40-årene. Hennes andre ektemann døde etter 18 års ekteskap. Hun inngikk så et 25-årig samboerskap med en tredje mann ved navn Sol Katz før også han døde. Det var den avdøde samboerens datter som introduserte henne til Terens i 2021. – Hun ga faren min så mye glede, sier Joanne Schosheim til AP. – Jeg ville ikke at hun skulle være ensom. Dessverre var Harold Terens i sorg over kona og enset ikke andre kvinner. – Jeg så ikke engang på henne og snakket ikke med henne, sier han om første møtet med sin forlovede. Først da en kamerat fikk dem til å ta en middag sammen ble det kjærlighet. Fra da klarte ikke ikke Terens hverken å spise eller snakke, noe som er ulikt ham, beskriver AP-intervjuet. Diagnosen? Heftig forelskelse. Frieriet skjedde for noen måneder siden. Da gikk 100 år gamle Terens ned på kne og ga Swerlin en ring. – Hun ble hysterisk glad, fastslår han. Når paret ankommer byen Carentan-les-Marais i juni for bryllup og D-dagmarkering, vil flere amerikanske flagg vaie enn franske. Det lover ordfører Jean-Pierre Lhonneur i byen. Han beskriver Normandie som USAs 51. delstat. – Det blir en glede for oss, sier ordføreren om begivenheten. Se video: Frieriet går ikke etter planen 
Krigsveteran Harold Terens (100) skal gifte seg med sin forlovede Jeanne Swerlin (96) i Normandie under 80-årsmarkeringen for D-dagen. Terens var korporal i det amerikanske flyvåpenet under de alliertes invasjon av Frankrike i 1944. Paret møttes i 2021, begge har mistet tidligere ektefeller. Bryllupet vil finne sted i byen Carentan-les-Marais 6. juni.